ཀང་རར་སླེབས་དུས་ཞོགས་པའི་ཆུ་ཚོད་བརྒྱད་པ་ཡོལ་ཟིན་པས།ད་དུང་བ་རེ་བོ་རེ་བྱེད་པ་མཐོང་བས་ང་རང་སྡུག་རུས་མ་ཐུབ་པར།ཧིན་དིའི་སྐད་དག་ལ་མ་དག་དེ་སྤྱད་དེ།ཁ་རྩོད་མ་རྒྱག་ཀ་མེད་བྱུང་ཞིང་།ངས་ཁ་རྩོད་བརྒྱབ་པ་དེར་ཁ་ལོ་པ་དང་འགྲུལ་འཁོར་ལྟ་རྟོག་པས་སྣང་མེད་ངང་།ང་ཚོར་ལན་པ་ག་རེ་ཡོད་རེད།ང་ཚོས་གང་ཐུབ་ཅི་ཐུབ་བྱས་པ་ཡིན་ཞེས་འགན་གང་ཡང་མེད་འདྲའི་ལན་བཏབ་ཡོང་བར་མ་ཟད།ད་དུང་ཚུར་རྫིག་རྫིག་འདྲ་པོ་བྱས་སྟབས།འགྲུལ་འཁོར་ནང་གི་འགྲུལ་མི་གཞན་ཚོས་ཀྱང་ང་དང་མཉམ་དུ་ཁ་རྩོད་བརྒྱབ་པས།དེ་འཕྲལ་ཁ་ལོ་པ་དང་ལྟ་རྟོག་པ་གཉིས་ཀ་དཔའ་ཞུམ་སྟེ།འགྲུལ་འཁོར་གྱི་མྱུར་ཚད་ཇེ་མགྱོགས་སུ་བཏང་བས།དུས་ཐུང་ནང་དྷ་རམ་ས་ལར་སླེབས།དེ་ནི་ཕྱི་ཟླ་༦པའི་ཉིན་ཐོག་མ་སྟེ་ཚེས་༡རེད།འགྲུལ་འཁོར་ནས་བབས་དུས།ངས་ཁ་སང་སྟེ་ཕྱི་ཟླ་༥པའི་ཉིན་ཐ་མའི་ཞོགས་པ་འགྲུལ་འཁོར་ནང་ཁ་རྩོད་རྒྱག་མཁན་གྱི་རྒྱ་གར་ཕོ་གསར་དེ་དྲན།།།།